“ก.ล.ต.” ส่งอัยการฟ้อง “หมอบุญ” เมินโทษแพ่ง ปมปล่อยข่าว “ดีลวัคซีน” ปั่นราคา THG
“ก.ล.ต.” ส่งอัยการฟ้อง นายแพทย์บุญ วนาสิน หรือ "หมอบุญ" หลังเมินโทษปรับแพ่ง 2.3 ล้านบาท ประเด็นปล่อยข่าวนำเข้าวัคซีนโควิด-19 ทางเลือกแก่ประชาชน สร้างราคา THG ปรับตัวขึ้นผิดปกติ
“ก.ล.ต.” ส่งอัยการฟ้อง "หมอบุญ" หลังเมินโทษปรับแพ่ง 2.3 ล้านบาท ประเด็นปล่อยข่าวนำเข้าวัคซีนโควิด-19 ทางเลือกแก่ประชาชน สร้างราคา THG ปรับตัวขึ้นผิดปกติ
14 ธ.ค. 2565

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขอให้พนักงานอัยการฟ้องนายแพทย์บุญ วนาสิน (นายแพทย์บุญ) ประธานกรรมการ บริษัท ธนบุรี เฮลท์แคร์ กรุ๊ป จำกัด (มหาชน) หรือ THG กรณีเผยแพร่ข้อความอันอาจก่อให้เกิดความสำคัญผิดเกี่ยวกับผลการดำเนินงานหรือข้อมูลอื่นใดของ THG ในลักษณะมีผลกระทบต่อราคาหรือการตัดสินใจลงทุนในหุ้น THG ต่อศาลแพ่ง เพื่อขอให้กำหนดมาตรการลงโทษทางแพ่ง เรียกให้ชำระเงินรวม 2,348,834 บาท พร้อมดอกเบี้ย กำหนดระยะเวลาห้ามซื้อขายหลักทรัพย์หรือสัญญาซื้อขายล่วงหน้า และกำหนดระยะเวลาห้ามเป็นกรรมการหรือผู้บริหาร พร้อมรายงานการดำเนินการต่อสำนักงานป้องกันและปราบปรามการฟอกเงิน (ปปง.) เพื่อพิจารณาดำเนินการต่อ
ตามที่คณะกรรมการพิจารณามาตรการลงโทษทางแพ่ง (ค.ม.พ.) มีมติให้นำมาตรการลงโทษทางแพ่งมาใช้บังคับกับผู้กระทำความผิด รายนายแพทย์บุญ ก่อนหน้านี้ โดยกำหนดให้ชำระค่าปรับทางแพ่ง ชดใช้ค่าใช้จ่ายของ ก.ล.ต. เนื่องจากการตรวจสอบการกระทำความผิด คิดเป็นเงินรวม 2,348,834 บาท และห้ามเป็นกรรมการหรือผู้บริหารในบริษัทที่ออกหลักทรัพย์หรือบริษัทหลักทรัพย์ เป็นระยะเวลา 42 เดือน
แต่เนื่องจากนายแพทย์บุญไม่ยินยอมปฏิบัติตามมาตรการลงโทษทางแพ่งที่ ค.ม.พ. กำหนด จึงพิจารณาได้ว่า นายแพทย์บุญไม่ยินยอมที่จะระงับคดีในชั้น ก.ล.ต. ดังนั้น ก.ล.ต. จึงมีหนังสือขอให้พนักงานอัยการดำเนินการฟ้องคดีนายแพทย์บุญต่อศาลแพ่ง เพื่อขอให้กำหนดมาตรการลงโทษทางแพ่ง โดยให้ชำระเงินรวมทั้งสิ้น 2,348,834 บาท พร้อมดอกเบี้ย รวมทั้งกำหนดห้ามนายแพทย์บุญซื้อขายหลักทรัพย์หรือเข้าผูกพันตามสัญญาซื้อขายล่วงหน้า และกำหนดห้ามนายแพทย์บุญเป็นกรรมการหรือผู้บริหารในบริษัทที่ออกหลักทรัพย์หรือบริษัทหลักทรัพย์ ในอัตราสูงสุดที่กฎหมายบัญญัติ